ועדת החוץ והביטחון, כנסת 24, פרוטוקול מספר 44, 2021-11-15 11:00

רם בן ברק: אני מתכבד לפתוח את ישיבת הוועדה, הדיון פתוח לפי סעיף 120ב(2) לתקנון הכנסת.

רם בן ברק: זה דיון המשך לדיון שנערך לפני כחודשיים, בעיה שעלתה מהשטח של צפיפות בלתי נסבלת באוטובוסים, חוסר יכולת להגיע לבסיסים בזמן, מה שגורם לענישה, איחור ביציאה וכי שאיחור ביציאה אין הסעות וגרר שרשרת שלמה של דברים.

רם בן ברק: פעם אחרונה שהייתם הצגתם תוכנית מקיפה וגדולה להתמודדות עם הנושא.

רם בן ברק: לצערנו ממשיכות להגיע תלונות של עומסים ואנשים שלא יכולים להגיע לבסיס בזמן.

רם בן ברק: אני מבין גם שיש פינג פונג בין משרד התחבורה לצה"ל בנושאים מסוימים ואנחנו כאן כדי להעלות את הנושא שוב ולראות איך אפשר לפתור את הבעיה.

רם בן ברק: אנחנו שולחים את הילדים שלנו לצבא, שם אתם הופכים אותם לגברים, אבל גם הגברים צריכים להגיע בביטחון לבסיס ומהבסיס בחזרה לביתם בסופי שבוע.

אלוף איציק תורג'מן: בוקר טוב, שמי איציק תורג'מן, ראש אגף הטכנולוגיה והלוגיסטיקה של צה"ל.

אלוף איציק תורג'מן: הוועדה הקודמת הייתה כמעט לפני 4 חודשים, זה זמן תגובה טוב, בחודשיים אני לא יודע כמה אפשר לראות.

אלוף איציק תורג'מן: כמו שפתחתי בוועדה הקודמת, גם עכשיו אני אומר שיש לי אחריות כוללת על הקיום של צה"ל, מעין חוזה לא פורמלי עם החברה הישראלית, עם ההורים של החיילים.

אלוף איציק תורג'מן: יש לי אינטרס שהחיילים יהיו שבעים, בריאים, נוסעים בצורה מסודרת, חיים בסביבה טובה, לכן העיסוק שלנו הרבה יותר רחב.

אלוף איציק תורג'מן: אני אבקש להציג את הדברים, לא נחזור על מה שנאמר בוועדה הקודמת אלא בעיקר מה התפתח ומה נעשה.

אלוף איציק תורג'מן: אני יכול לומר שמיד אחרי הוועדה האחרונה אנחנו עם הרבה תהליכי בקרה, קצינים, נגדים, מפקחים בתחנות המרכזיות במרחב ההסעה בשביל עצמנו, כדי שאנחנו נראה שאנחנו עושים את הדברים נכון.

אלוף איציק תורג'מן: נציג את הדברים ואם תהיינה שאלות נשמח לענות.

בן מויאל: שלום לכולם, אני מאוד שמח להיות פה.

בן מויאל: הנושא חשוב ויש לנו את האחריות עליו.

בן מויאל: הסוגיה המשמעותית ביותר זה שצה"ל לקח על עצמו להוביל מהפכה בעולם התחבורה הציבורית בשיתוף עם משרד התחבורה.

בן מויאל: כמו כל תהליך אסטרטגי שמובילים, השבוע אנחנו נפגשים ולדעתי שם נסכם את מרבית הדברים.

בן מויאל: אני אתן סקירה ואעדכן בדיוק במה התקדמנו מהפעם האחרונה שהיינו.

בן מויאל: כדי להזכיר מה השיטה אליה אנחנו הולכים, הרעיון המסדר שלנו, חלקו כבר מיושם, הוא שליחידות לוחמות, יחידות הכשרה, תהיינה נקודות איסוף ישירות לבסיסים.

בן מויאל: קרי, דילוג על תחנות מרכזיות, לא נסיעה ברכבת.

בן מויאל: יחידות עורפיות יתבססו על תחבורה ציבורית באופן מלא.

בן מויאל: כל הנתונים האלה הם נתונים אמפיריים ואפשר להוכיח אותם באופן מדעי כמה ירדנו או כמה עלינו.

בן מויאל: אם מסתכלים בהשוואה ל-2019, שזו נקודת הייחוס המשמעותית ביותר של צה"ל, לצורך העניין בתום עידן הקורונה היינו מפעילים בין 200 ל-300 אוטובוסים בימי ראשון.

בן מויאל: הקורונה לימדה אותנו טכנולוגית להפעיל מערך תחבורה ציבורית במסה.

בן מויאל: כבר היום אנחנו מעל 1,000 אוטובוסים בימי ראשון וחמישי, שצה"ל מנהג, כולל הזמנת מושב, של חיילים לוחמים מהבית לבסיס ומהבסיס לבית.

בן מויאל: אתמול הייתי בתחנה מרכזית בבאר שבע, כמעט 4,5 שעות.

בן מויאל: זה לא שהכול מושלם, אבל כמעט לא ראיתי שם חיילים לוחמים, למעט חבר'ה של הכנות סגל שנדרשו להגיע יותר מוקדם.

בן מויאל: מרבית החיילים היו מיחידות עורפיות ונדבר מאוחר יותר על תחנה מרכזית באר שבע כמוקד.

בן מויאל: הגדילה היא גדילה אקספוננציאלית וכפועל יוצא של הדבר הזה אני יכול להוכיח באופן אמפירי שכמות הנוסעים ברכבת ובאוטובוס ירדה ביחס ל-2019 באופן משמעותי.

בן מויאל: כדי לקבל אמת מידה, מהפעם האחרונה שנפגשנו ביולי ועד היום, נסעו בתחבורה ציבורית 4.8 מיליון חיילי צה"ל הלוך חזור.

בן מויאל: כשבודקים, כל הדבר הזה הוא תיקופים.

בן מויאל: משמע, כל פעם שחייל עולה לאוטובוס או לרכבת ומתקף את הנסיעה שלו, יש 4.8 מיליון תיקופים כאלה.

רם בן ברק: זה בנסיעות שהם שלכם או לא שלכם?

בן מויאל: גם שלנו וגם של תחבורה ציבורית.

בן מויאל: כשהסתכלנו אל מספר החודשים האחרונים ולקחנו את כל הבעיות שהעלית, כל תמונה כזו שאתה רואה, כשאני מסתכל על כל האירועים שעלו, סך הכול יש לנו ששה אירועים, מתוכם ארבעה מתמקדים בתחנה מרכזית באר שבע והיו עוד שני אירועים חריגים אחד בשיזפון ועוד חייל שנכנס לתא מטען של אוטובוס.

בן מויאל: על כל אירוע כזה אני יכול לתת לכם חצי שעה של תחקיר.

בן מויאל: תחקרנו, בדקנו למה וניסינו להבין האם אפשר להקיש מהאירוע הזה ברמה המערכתית.

בן מויאל: מה שהבנו מהאירועים האלה, מוקד הבעיה שלנו כרגע, לא תראה תמונות לא מתל אביב, לא מחיפה ולא מקרית שמונה, בעיקר מבאר שבע.

בן מויאל: לקחנו את התחנה המרכזית בבאר שבע ורצינו להבין איך אנחנו מסדרים את האירוע הזה.

בן מויאל: בתמונה התחתונה אפשר לראות חיילים שעומדים בתור לאוטובוס, אני יליד ערד, מכיר את התחנה לפני ששיפצו אותה.

בן מויאל: בעבר היו בה מעין מסלולים שמתעלים את הנוסעים לתוך האוטובוס, היום אין.

בן מויאל: כשאתה פותח את הדלת נוצרת סיטואציה שכל הנוסעים שממתינים לאוטובוס יוצאים במכה אחת החוצה ועומדים על הרציף.

בן מויאל: איך שלא מסדרים את זה, זה לא נראה טוב.

בן מויאל: היום, על כל רציף כזה יש סדרן צה"לי, צה"ל השתלט על תחנה מרכזית באר שבע.

בן מויאל: התפקיד של הסדרן מאוד פשוט, חיילים מגיעים ממלאים אוטובוס עם 50 איש והסדרנים עושים הערכה גסה בראש של כמות האנשים שלא מתכנסים לכמות האוטובוס.

בן מויאל: אנחנו מחזיקים גיבוי בתוך התחנה המרכזית, אתמול ישבתי עם מנהל התחנה להגדיל את כמות האוטובוסים שאנחנו מחזיקים בתחנה.

בן מויאל: הרי אני לא יודע להגיד כמה אנשים יגיעו בזמן נתון, ככלל אני לא רוצה שיגיעו, אבל נניח, יש אוטובוס 338 שנוסע לערד או לתל ערד וכמות החיילים שממתינה בתחנה כי הם תוזמנו מהרכבת לא מתכנסת לאוטובוס שנמצא בתחנה.

בן מויאל: לנו יש בין 10 ל-20 אוטובוסים של צה"ל שחונים בתוך התחנה, יש יכולת לסדרן באותה נקודת זמן להחליט שהאוטובוס הזה נוסע עכשיו לערד ובכך להוריד את הלחץ.

בן מויאל: הדבר הזה, עיקרו לייצר לחייל תחושה שהוא לא צריך לריב על המקום שלו באוטובוס.

בן מויאל: מרחב באר שבע הוא מרחב מאתגר.

בן מויאל: ביום ראשון כולנו חווים את מדינת ישראל כרצופת פקקים.

בן מויאל: אנחנו מספקים שירותי היסעים לחיילים מהצפון ישירות לבסיסים.

בן מויאל: אבל אותם חיילים עומדים בפקקים שכולנו עומדים בהם ביום ראשון והחיילים באופן גורף, כשמגיעים לדרום, מעדיפים לנסוע ברכבת כי הרכבת היא ללא פקקים.

בן מויאל: בעבר ניסינו למנוע מהחיילים לנסוע ברכבת בשעות השיא, בין 06:00 ל-09:00 בבוקר.

בן מויאל: בג"ץ קבע שההנחיה הזו היא לא חוקית.

בן מויאל: בסיעור המוחות שעשינו, אמרנו, נוציא את החיילים מתחנה מרכזית באר שבע, נלך למרחבים חלופיים כמו הסינמה סיטי ויס פלנט.

בן מויאל: הסיפור הוא שאני צריך לנייד משם היקפים גדולים מאוד של חיילים.

בן מויאל: אני מזמין אתכם לבוא לתחנה מרכזית באר שבע ביום ראשון, כרגע, נכון לאתמול, התחנה ממושטרת בימי ראשון על ידי צבא הגנה לישראל.

בן מויאל: נגדים שעומדים בתוך הרציפים ומוודאים שבחיבור בין התחנה לאוטובוס לא נוצר פקק.

אופיר סופר: יש גם מרכיב של אבטחה?

בן מויאל: לא אבטחה, סדרנות.

אלוף איציק תורגמן: גם המילה "משטור" וגם המילה "השתלטות" הן לא נכונות.

אלוף איציק תורגמן: אנחנו עושים עבודה משותפת עם הנהלת התחנה.

אלוף איציק תורגמן: אנחנו לא אוכפים את עצמנו על תחנה אזרחית במדינת ישראל, תחנה באחריות וסמכות של משרד התחבורה.

אלוף איציק תורגמן: בשיתוף פעולה שלנו עם משרד התחבורה ועם עם הנהלת התחנה, שמנו את הנגדים האלה.

אלוף איציק תורגמן: הנגדים לא אוכפים כלום על אזרחים.

אלוף איציק תורגמן: ההסתכלות שלהם היא על סדר וארגון של החיילים.

אלוף איציק תורגמן: התמונה של חיילים עומדים בתור אלה תמונות שנמשיך לפגוש.

אלוף איציק תורגמן: עומדים בתור כמו כל אזרח.

רם בן ברק: האוטובוס לערד הוא אוטובוס אזרחי.

רם בן ברק: כשאתם מוסיפים אוטובוס?

אלוף איציק תורג'מן: כשהנגד רואה עומס של חיילים הוא מבקש את אישור התחנה וברגע שהאוטובוס האזרחי יוצא, נכנס לרציף אוטובוס צבאי שמחכה מחוץ לתחנה ומתוזמן על ידי הנגדים.

רם בן ברק: עליו יכולים לעלות גם אזרחים?

אלוף איציק תורג'מן: ממש לא.

אלוף איציק תורג'מן: רק חיילים.

רם בן ברק: זאת אומרת שאם אזרח רצה לנסוע לערד ואין לו מקום כי עלו 49 חיילים.

בן מויאל: הוא יקבל עדיפות כי יש לנו יכולת להפעיל עתודה.

אלוף איציק תורג'מן: אני לא מעלה אזרחים לאוטובוסים האלה, יש שם מפקד נסיעה והיא הופכת להיות נסיעה צבאית לכל דבר ועניין.

אלוף איציק תורג'מן: יש מפקד בסיס שנמצא על האוטובוס, הוא בודק שאלה חיילים לאותו קו ואז יוצאים.

אלוף איציק תורג'מן: ככה פתרנו בסוף את העומסים הגדולים שאתם רואים.

אלוף איציק תורג'מן: המיקוד הוא באר שבע בגלל היקף ההכשרות, בסיסי חיל האוויר ובסיסי אמ"ן בדרום.

בן מויאל: יש לנו שני רציפים בתוך תחנה מרכזית באר שבע שאנחנו מפעילים, של קריית ההדרכה.

בן מויאל: מסתכלים על זה בראייה של לקוח.

בן מויאל: חייל מגיע, איך אני לא מעביר אותו לתחנה אחרת.

בן מויאל: במקביל יש גם בטרנר וגם סביב העיר הרבה מוקדים שחיילים מגיעים ועובדים במודל של מהעיר ישירות ליחידה בהיקפים מאוד גדולים.

אלוף איציק תורג'מן: אנחנו רוצים למנוע הגעה של חיילים לתחנה המרכזית בבאר שבע אם לא נדרש.

אלוף איציק תורג'מן: חיילים יגיעו למוקדי האיסוף, אלה מרחבים עם אבטחה צבאית, יש קצין, יש חוליית אבטחה, גידור, שוטרים צבאיים שעושים סדר.

אלוף איציק תורג'מן: המטרה שלנו שכולם יגיעו למרחבים הללו, החיילים הלוחמים וההכשרות כי הם הולכים כדבוקה שלמה לבסיסים.

אלוף איציק תורג'מן: חיילים עורפיים או חייל לוחם שפספס את ההסעה, היה בהפניה ורוצה להגיע יותר מאוחר, יוכל להמשיך להגיע כרגיל.

אופיר סופר: אני רואה שהעליתם הרבה היסעים בתקופת הקורונה, זה משהו שמתוכנן להמשיך?

אלוף איציק תורג'מן: טרום הקורונה ב-2019, היה סדר גודל של 300-350 אוטובוסים בשבוע שמסיעים חיילים.

אלוף איציק תורג'מן: הקפיצה בקורונה צבועה בצהוב, בוועדה הקודמת הצגתי שתחבורה ציבורית הפסיקה את ההיקף הגדול שלה, ובתוך האוטובוסים היה מותר לנסוע רק 50%.

אלוף איציק תורג'מן: זאת אומרת שהיינו צריכים לפתוח מערך היסעים מוחלט.

אלוף איציק תורג'מן: היום, אחרי הקורונה, אנחנו בסדר גודל של כ-1,000 אוטובוסים שנוסעים היום לצורך הסעות חיילים.

אלוף איציק תורג'מן: אני אומר שוב, אני יכול גם להגדיל ב-2,000, אבל אם אני מגדיל ב-2,000 אני פוגע במשק של מדינת ישראל.

אלוף איציק תורג'מן: אני פוגע בתדירות של אגד כי אני יכול לקבל את זה בכסף, כמו כל אחד ואני חושב שזה לא נכון.

אלוף איציק תורג'מן: העסק הזה מתואם עם משרד התחבורה.

בן מויאל: אנחנו מחוברים לחמ"ל הורים.

בן מויאל: מאוד רגישים לתמונות שעולות.

בן מויאל: כשמסתכלים על 6 התקלות שראינו מול יחס הנסיעות, זה אפילו לא 0.01. יחד עם זאת, תחקרנו, למדנו והבנו שתחנה מרכזית באר שבע היא המוקד.

בן מויאל: עליה אני לא אוסיף מעבר למה שאמר ראש אט"ל.

בן מויאל: מה עשינו מהוועדה הקודמת – הקמנו מרכז שליטה בתחנה מרכזית באר שבע, הצבנו סדרנים מטעם צה"ל שמסייעים במעבר מהתחנה ויודעים לווסת או לתגבר אוטובוסים.

בן מויאל: חברת הכנסת שפק הייתה שם ביום ראשון.

נירה שפק: זו הייתה הביקורת הגלויה, היו עוד כמה סמויות.

בן מויאל: יש את חיל האוויר, שהוא מוקד מאוד משמעותי בבאר שבע, חצרים, נבטים ורמון, הוצאנו את חצרים ונבטים מהתחנה המרכזית, רמון עתיד לצאת בשבועות הקרובים.

בן מויאל: זה אמור להוריד עומס מאוד משמעותי מהתחנה המרכזית בבאר שבע.

בן מויאל: הוספנו אוטובוסים ונתנו דירקטיבה לבחור שמנהל את האוטובוסים בתוך התחנה על פי עומסים, לתגבר בזמן אמת מול עומסים שנוצרים בתחנה.

בן מויאל: ביחס לשאלה לגבי היקף האוטובוסים, הגדלנו באופן משמעותי את היקף האוטובוסים שאנחנו מפעילים.

אלוף איציק תורג'מן: אני רוצה לסכם עד כאן מה קרה בוועדה הקודמת, מה הוצג ומה התפתח עד אז.

אלוף איציק תורג'מן: הגישה שלנו היא יחידות סגורות, כבר לא קראנו להם לוחמות כי ראיתם שראינו את ההיקפים של חיל האוויר, אפשר לראות את זה לפי המדים בתמונות.

אלוף איציק תורג'מן: לקחנו את היחידות שנקראות יחידות סגורות והעברנו אותם למתכונת של שאט"ל בו מזמינים מקום.

אלוף איציק תורג'מן: לא צריך להגיע לתחנה מרכזית אלא לבוא לחניונים חיצוניים לתחנה מרכזית.

נירה שפק: חשוב לי להגיד כמה דברים ואני מחלקת את דברי לשניים, אחד לצה"ל ואחד למשרד התחבורה.

נירה שפק: אני מקבלת המון פניות בנושא.

נירה שפק: עיקר הפניות הן לנושא האפליקציה ובעיקר מיחידות סגורות של הורים וחיילים שטוענים שנרשמו, אבל יש תרבות של לא להירשם ומה שיוצא הוא שהמסודרים שנרשמים לא עולים.

נירה שפק: יש משהו שאני מבקשת שלא יהיה, שיקול דעת מפקדים.

נירה שפק: המפקד אומר, תעשו הגרלה, בן אדם אומר למה?

נירה שפק: אני הייתי אחראי, נרשמתי, אני צריך להגיע מרמת הגולן לדרום ובהגרלה אני לא יוצא כי חבר אחר לא נרשם.

נירה שפק: אני חושבת שצריך להוציא את זה משיקול דעת מפקדים.

נירה שפק: צריך גם להרחיב את השימוש באפליקציה.

נירה שפק: ראיתי בבאר שבע שיש עומס מיותר של אנשים שמשקיעים כסף ומשאבים כדי לעלות ליד הבית.

נירה שפק: לבן שלי יש אפליקציה, הוא לוחץ, אני מוציאה אותו מכפר עזה לכביש והוא מגיע לרמת הגולן עם האוטובוס.

נירה שפק: התרבות הזאת לא מושרשת.

נירה שפק: נושא שני הוא באר שבע.

נירה שפק: ראיתי את העבודה של צה"ל ואת שני האוטובוסים שעומדים ומחכים, זו באמת עבודה מסודרת אבל היא מכפרת על משהו שלא מקובל עלי כחברת כנסת.

נירה שפק: לא יכול להיות שהחברות האזרחיות לא עומדות בזמנים.

נירה שפק: בשעה שהייתי שם, היו ששה איחורים.

נירה שפק: אני עומדת ליד האחראי שאומר, יש איחור, מצטברים חיילים, תכניסו אוטובוס של הצבא ותוציאו אותם כי רבע שעה זה גג איחור.

נירה שפק: חיפשתי את משרד התחבורה בפעמים שעשיתי ביקורת ולא מצאתי את האכיפה שלהם.

נירה שפק: בעיני זה גם בזבוז כספי ציבור.

נירה שפק: אם יוצא אוטובוס במקום הסעה של חברה שמסובסדת, זו תקלה.

נירה שפק: ראיתי כאלה לא פעם ולא פעמיים, יש לי הרבה פניות בנושא ואשמח שמשרד התחבורה יתייחס לנושא.

נירה שפק: הדבר השלישי שהוא לא המהות אבל בוודאי חלק מזה, יש שלט שאומר הדלתות יפתחו כשהאוטובוס יגיע.

נירה שפק: הדלתות לא פתוחות, החיילים עומדים בחוץ כי הם רוצים להיות ראשונים בגלל העומס.

נירה שפק: אין ציליות, עוברים בין הרציפים ממקום למקום ואני רואה את הנגדים והקצינים לא מסוגלים לרדוף אחריהם ולאכוף.

נירה שפק: יש כאן בעיה למשרד התחבורה, אין מגנים כשהחיילים והאזרחים יוצאים החוצה ודבר שני, הדלתות לא נעולות וזו סכנת חיים.

נירה שפק: ימי ראשון וחמישי זה מטורף שם ועדיין אין מענה לחיילים בשישי.

נירה שפק: שישי ומוצאי שבת הרכבות לא פועלות, השאטלים של משרד התחבורה לא עומדים בעומס והורים כותבים לי שהם מסיעים את הילדים שלהם ולא לכל הורה יש את היכולת הכסף והזמן לאסוף את הילד שלהם, במיוחד לפריפריה, ששם אין אוטובוסים.

נירה שפק: מי שמגיע ב-13:30 לתל אביב כבר לא יכול להגיע לעוטף עזה, לאשכול ולשאר הנגב.

נירה שפק: לבסוף, כל הכבוד על העבודה, התקדמות מטורפת.

אלוף איציק תורג'מן: אנחנו עושים את זה בשביל החיילים.

אלוף איציק תורג'מן: בסוף יש לנו אחריות כלפיהם ונעשה הכול כדי שלחיילים יהיה איך לנסוע.

אלוף איציק תורג'מן: יש גרפים מדויקים של כמות, אנחנו יודעים היום בדיוק כמה עולים כי מזמינים באפליקציה או שאנחנו יודעים כמה אוטובוסים נוסעים מלאים, או דרך "זוזו".

אלוף איציק תורג'מן: גם רב-קו לקח שנים להטמיע אנחנו רק חודשיים ב"זוזו" ועוד 4 חודשים יהיה יותר טוב.

אלוף איציק תורג'מן: ימי ראשון וחמישי הם הפיקים הגבוהים מאוד בהיקפים שלהם ולשם אנחנו מוכוונים.

אלוף איציק תורג'מן: במהלך השבוע ראינו שההיקפים קטנים וזה מסתדר.

אלוף איציק תורג'מן: יחידה שרוצה לנסוע ליום כיף אנחנו דואגים לה, לא נוסעים בתחבורה ציבורית.

אלוף איציק תורג'מן: הייתי רח"ט מבצעים של צה"ל, שחרורים בסוף שבוע או במוצאי שבת בדרך כלל מאושרים, אני לא תמים ויודע שיש מפקדים שעושים, אבל אלה היקפים מאוד קטנים.

אלוף איציק תורג'מן: ביום שישי, בעיקר בהכשרות, אלה הסעות שלנו.

אלוף איציק תורג'מן: בתחבורה ציבורית ההיקפים קטנים.

אלוף איציק תורג'מן: זו החברה שלנו, אנחנו משרתים את המדינה ויודעים להתאים את עצמנו.

אלוף איציק תורג'מן: אני אבא לילדים בצבא ולא מתאים להם לנסוע באוטובוס ב-08:00, הם רוצים ב-09:00 כי זה נותן להם יותר זמן ואז הורים מסיעים.

אלוף איציק תורג'מן: הורים לא מסיעים כי אין ברירה, אני אומר לכם את זה.

אלוף איציק תורג'מן: כמו שאני אבא לילדים וארצה לקחת את הילדים שלי, בגלל זה הורים מסיעים, זה לא שאין פתרון.

נירה שפק: בשישי נסעתי להביא את הבן שלי, הוא יצא מעין פורן בהסעה ונתקע בתל אביב בגלל הסעות שיצאו מעט יותר מאוחר.

נירה שפק: אין הסעות לעוטף והייתי צריכה לבוא במיוחד להביא אותו.

אלוף איציק תורג'מן: זה לא בסדר.

אלוף איציק תורג'מן: גם בימי שישי ובטח בשעון חורף, אנחנו לא מאשרים את זה.

אלוף איציק תורג'מן: יש לנו קציני הובלות בכל המערכים בשטח כדי לא ליצור מצב שמפקד מחליט שהוא עושה מסדר מאוחר.

אלוף איציק תורג'מן: יש תקלות במערכת שמסיעה 150,000 איש בשבוע הלוך חזור.

אלוף איציק תורג'מן: יש מערכת בקרה מאוד גדולה.

אלוף איציק תורג'מן: התמונה כמו שפיני הראה קודם, שקצינים ונגדים מוצאים את עצמם ביום ראשון עומדים כסדרנים כשזה לא התפקיד שלהם.

אלוף איציק תורג'מן: יש נגד בימ"ח, נגד בלוגיסטיקה, נגד בחימוש, כל זה כי החלטנו שעושים סדר וארגון.

אלוף איציק תורג'מן: זה לא מבצע זו הטכניקה.

אלוף איציק תורג'מן: הרכבנו מרכז שליטה בתחנה מרכזית באר שבע בתיאום עם התחנה, כדי לתזמן את האוטובוסים ולראות את העומסים.

אלוף איציק תורג'מן: אני לא מתבייש להגיד שחייל יכול לעמוד חצי שעה כי הוא פספס את האוטובוס ויחכה עוד חצי שעה אבל לא ייסע בתא המטען.

אלוף איציק תורג'מן: יש גם אחריות אישית של חייל.

אלוף איציק תורג'מן: לא כל כך מהר מענישים את החיילים, יש מענה רחב, משופר והכול בשיתוף פעולה עם משרד התחבורה.

אלוף איציק תורג'מן: לא היה לנו הרבה שנים שיתוף פעולה כזה של שיח.

אלוף איציק תורג'מן: אנחנו קודם כל מדברים, לוחצים ידיים, לא הכול אנחנו מסכימים וזה בסדר, ככה זה עם שני ארגונים.

אלוף איציק תורג'מן: ביום רביעי הקרוב אנחנו נפגשים על הרחבת המענה ושיתוף הפעולה.

אלוף איציק תורג'מן: אני רוצה שתראו מה הכוונה של שאט"ל ב"זוזו" שזו חדשנות בצה"ל.

אלוף איציק תורג'מן: אמנם היא כבר חיה במערכת האזרחית אבל זה אצלנו.

בן מויאל: החלק הימני מראה את האפליקציה שמאפשרת הזמנת מושב ללוחמים, יחידות הכשרה.

בן מויאל: כל יחידות סיירים, שיזפון, שיבטה, קריית הדרכה, יחידות 35, אוגדה 162 כולה.

בן מויאל: היחידות האלה מוטמעות, 95% מהם יציאה, עכשיו משלבים את החזרה מהבית משמע, אין מה להגיע לתחנה מרכזית.

בן מויאל: אתמול פגשתי לוחם מהנח"ל, משרת בבא"ח נח"ל, גר בבנימינה.

בן מויאל: שאלתי איך הגיע היום ענה ברכבת כי הייתה לו הכנת סגל ובדרך כלל הוא מגיע בשאט"ל וזה עובד מעולה.

בן מויאל: אז אנחנו אוחזים הטמעה ב- 80% מהלוחמים.

בן מויאל: כרגע נכנסים לחיל האוויר, האוגדה הסדירה השנייה ויתר יחידות הערבה.

בן מויאל: מיד אני אראה איך שאט"ל מוטמע בצה"ל.

בן מויאל: החלק השמאלי זו אפליקציה לתשלומים בתחבורה ציבורית, זה חלק מההסכם שלנו עם משרד התחבורה.

בן מויאל: היא מאפשרת לנו למדוד בדיוק את היקף הנסיעות של חיילי צה"ל בתחבורה ציבורית.

בן מויאל: לשם ההקבלה, יש 4 חברות אזרחיות במשק שעושות את זה.

בן מויאל: הקמנו אפליקציה עצמאית.

בן מויאל: היקף ההטמעה בצה"ל גדול יותר באחוזים מאשר כל ארבעת החברות האלה יחד.

רם בן ברק: למה אמרתם קודם שאם יהיו עוד 1,000 אוטובוסים זה יקריס את המשק?

רם בן ברק: מאיזו בחינה?

אלוף איציק תורג'מן: ראינו בקורונה שכשאתה מזמין יש היקפים מסוימים שאתה מבין שיש עוד משימות במדינת ישראל, יש בתי ספר, חוגים, עובדים.

אלוף איציק תורג'מן: בסוף היקף יכולת ההשתלטות שלך על כמות החברות ותקלות שקורות, זה לא בלתי נדלה.

אלוף איציק תורג'מן: אי אפשר להזמין את כל האוטובוסים במשק וצה"ל הוא הראשון.

אלוף איציק תורג'מן: יש מערכת משולבת.

אופיר סופר: אז זה פוגע בהיסעים אחרים לא בקווי השירות.

אלוף איציק תורג'מן: לא בקווי שירות.

אלוף איציק תורג'מן: אני לא מזמין קווי שירות, אני מזמין חברה, לוקח את ההובלות שלה.

אלוף איציק תורג'מן: זה גם עניין כלכלי, אני לא אעלה אוטובוסים עם 10 חיילים.

אלוף איציק תורג'מן: אני לא אזמין מוניות.

אלוף איציק תורג'מן: אני גוף שיש לו אחריות על תקציב הביטחון, אני נותן דין וחשבון לרמטכ"ל על זה.

אלוף איציק תורג'מן: תסתכלו על ההיקף, מ-400 למעל 1,000 אוטובוסים זו עליה מאוד גדולה.

אלוף איציק תורג'מן: כשבאנו למבצע הראשון בבאר שבע הגענו עם כ-20 אוטובוסים והשתמשנו בחמישה.

אלוף איציק תורג'מן: אני יודע שאפשר לבוא ולהגיד שצריך להגדיל את הכמות, אבל זה פתרון שנותן לי את השקט ואני לא צריך את משרד התחבורה לזה.

בן מויאל: חתמנו עם משרד התחבורה על הסכם שמאפשר לנו להיות מפעיל חמישי.

בן מויאל: האפליקציה הזו עוברת מחיוב גלובלי שהיינו משלמים למשרד התחבורה, לחיוב פר שימוש.

בן מויאל: הכסף שנחסך בפלח השמאלי הולך כולו להסעת לוחמים בפלח הימני.

בן מויאל: לכן לנו יש אינטרס שכמות המשתמשים ב"זוזו" תעלה על מנת לאפשר או להגדיל את היקף הנוסעים בשאט"ל.

בן מויאל: אגב, כדירקטיבה של ראש אט"ל ורמטכ"ל הגדלנו את כמות הנוסעים בשאט"ל ללא קשר להטמעת "זוזו".

אופיר סופר: אופי הפעילות משפיע על זה שלוחם לפעמים במוצאי שבת עדיין לא יודע מתי הוא צריך להיות ואיפה?

בן מויאל: אני מעריך שלא.

אלוף איציק תורג'מן: כל חיי גדלתי עם רוח הלחימה לתפקיד הזה.

אלוף איציק תורג'מן: למפקדים יש אחריות לוודא שהחייל שלהם יוצא ולדעת לאן הוא חוזר.

אלוף איציק תורג'מן: אני לא יודע לענות בשם המפקדים.

אופיר סופר: שאלתי אם יכול להיות שהאפליקציה וצורת העבודה הזאת משפיעה על זה?

אלוף איציק תורג'מן: הוא מזין את זה באופן עצמאי על המידע שקיים אצלו.

אופיר סופר: אין יחידה שמזינה בעצמה?

אלוף איציק תורג'מן: לא.

אלוף איציק תורג'מן: אני רוצה אחריות אישית גם של החיל.

אלוף איציק תורג'מן: אני מקבל את ההערה של חברת הכנסת שפק, זה לא יקרה.

אלוף איציק תורג'מן: חיל שהזמין באפליקציה – זכה.

אלוף איציק תורג'מן: הוא הזמין, הוא היה אחראי, הוא יעלה ראשון.

אלוף איציק תורג'מן: זו בעיה שלנו.

בן מויאל: עדכון על נסיעה הוא שמי.

בן מויאל: כשהיינו בוועדה הקודמת היקף הלוחמים שהסענו בימי ראשון בהזמנת מושב היה כ-9,000, הכפלנו את הכמות מאז הייתה הוועדה הקודמת, היום אנחנו עומדים על כמעט 17,000 והמספרים האלה רק יעלו.

בן מויאל: היקף האוטובוסים הוא ביחס ישר לכמות ההזמנות.

בן מויאל: הרעיון המסדר הוא פרסונליזציה, שלאדם תהיה הוודאות.

בן מויאל: בדיוק כמו שאתה מגיע לשדה התעופה ואתה יודע שיש לך טיסה ואין מה לריב על המקום.

בן מויאל: או שאומרים לך, אם הצלחת להיכנס, תיכנס ואם לא, לא וזה שינוי תרבותי ממעלה שניה.

בן מויאל: יש 4 חברות אזרחיות מפעילות, צה"ל בנה אפליקציה עצמאית, הלכנו לקמפיין מאוד משמעותי שעכשיו אנחנו יוצאים אתו, לכל חייל בצה"ל יש חוגר שהוא בגדול רב-קו שאינו נגמר כי עד עכשיו שילמנו באופן גלובלי.

בן מויאל: חייל מעביר את החוגר שלו בתחילת הנסיעה וגם אם ירד אחרי תחנה אחת, זה מחייב אותו עד הסוף.

בן מויאל: הלכנו למודל עם משרד התחבורה וזה מאושר על ידם, שהאפליקציה מאכנת באופן אוטומטי את מקום העלייה, החייל סורק את הברקוד שנמצא בתוך האוטובוס ורק רושם היכן הוא יורד.

בן מויאל: בהתאם לזה החיובים עוברים למשרד התחבורה ואלינו.

בן מויאל: התהליך הזה מאפשר לנו לייצר חסכונות מאוד משמעותיים ולתגבר באופן מאוד משמעותי את ההיסע ללוחמים ויחידות הכשרה.

בן מויאל: ברמה הרעיונית אני יכול לשרוף את כל החוגרים, אבל יש לנו חרדים שאין להם טלפונים, אותם אנחנו רוצים למפות ולהשאיר להם את היכולת להשתמש בתהליך הזה של החוגר.

בן מויאל: דבר שני, לכל חייל, גם שעובר לאפליקציה, אני רוצה לייצר רשת ביטחון של כסף שטעון לו בתוך החוגר למקרה שאין קליטה, נשבר הטלפון, אין סוללה וכו'.

אלוף איציק תורג'מן: שלחייל יהיה פתרון חירום לעצמו בשווי של 100 שקלים או 10 נסיעות.

בן מויאל: זה עכשיו בבניה.

בן מויאל: לאחר מכן הוא פשוט יצמיד את החוגר לטלפון הנייד או למוקד שהוא מוקד מאויש 24 שעות ומיד יטענו לו את הכסף הזה בחזרה.

בן מויאל: אנחנו נמצאים בתהליך עם אחת החברות שתאפשר לנו לעשות את התהליך שדיברתי עליו עכשיו.

בן מויאל: אנחנו מעריכים שבערך עוד 4 חודשים מהיום נגיע להיקפים המלאים של המעבר לאפליקציה.

בן מויאל: היום, ביחס לאזרחות, היקף ההטמעה יותר גדול מארבעת החברות האלה יחד.

בן מויאל: אנחנו הולכים על זה בכל הכוח.

בן מויאל: באזרחות יחסי ההטמעה של האפליקציות האלה באחוזים מאוד נמוכים.

בן מויאל: מבחינת משרד התחבורה, אנחנו בשיתוף פעולה מלא אתם.

בן מויאל: נחתם הסכם על האפליקציה שראיתם אותה כרגע, היא פועלת, הרצנו פיילוט על אלף חיילים לראות שאין באגים כי נעבור למאסות.

בן מויאל: מדברים על היקף משתמשים אדיר בשבוע.

בן מויאל: הועברה טיוטה בין משרד התחבורה למשרד הביטחון, זה עלה בתקשורת, ביום רביעי הקרוב אנחנו נפגשים, משרד התחבורה, משרד הביטחון ואנחנו, אנחנו די סגורים על האבנים הגדולות, זה יאפשר לנו לצאת לדרך.

בן מויאל: ברגע שנחתום על ההסכם הכולל, ההסכם הכולל הוא שינוי אסטרטגי ממעלה שניה שיאפשר את המהפכה הזאת עד הקצה שלה.

בן מויאל: בינתיים, ללא קשר להסכם, אנחנו מתגברים את היקפי ההיסעים שאנחנו נותנים, הראיתי בשקפים הקודמים.

בן מויאל: מבחינת תובנות ודברים להמשך, הבנו שבאר שבע מהווה מוקד, בעיקר בהיבט הסדר והארגון שלה.

בן מויאל: אין בעיית אוטובוסים בבאר שבע.

בן מויאל: אנחנו מנתחים את באר שבע כמוקד, מנסים לייצר אטרקטיביות למשרת.

בן מויאל: מתגברים את מערך ההיסעים עבור הלוחמים, יש פה תהליך הטמעה משמעותי.

בן מויאל: יש תהליך הרשמה שקורה בתוך היחידה.

בן מויאל: קצין שעובד על רשת שחורה, שהיא לא רשת צבאית, הוא צריך לנטר, הוא צריך להזמין אוטובוסים, הוא צריך להחזיר ללקוח משוב שלחייל יש מקום שמור ולכן אנחנו בונים את זה באופן מדורג, להטמיע את כל הצבא, זו חתיכת אירוע.

בן מויאל: גם פה אנחנו מעריכים שזה ייקח 5 חודשים.

בן מויאל: הסכם מול משרד התחבורה והטמעה מלאה זה עד חציון 2022.

בן מויאל: אני מעריך שעם משרד התחבורה נסיים את ההסכם תוך חודש.

בן מויאל: ככלל, אנחנו רוצים לשנות וללכת לשאט"ל.

בן מויאל: שאט"ל כתרבות בראייה ארוכת הטווח שלה אמורה להיות רשת של רשתות.

בן מויאל: ברמה הרעיונית, חיילים שגרים בחיפה ומשרתים באותו מרחב גיאוגרפי בערבה, עד 3 נקודות: שיזפון, עובדה וסיירים, יוכלו כולם, חיל האוויר, שיזפון וסיירים לעלות על אותו אוטובוס.

בן מויאל: תהיה נקודת עצירה בדרך להתרעננות, נדאג להם לאוכל ומשם יגיעו לאותו מרחב ב-3 עצירות.

בן מויאל: החוויה שלהם תהיה חוויה הרבה יותר משמעותית ואותו דבר ביציאה הביתה.

בן מויאל: לשם אנחנו הולכים ואני מעריך שנגיע לזה בחודשים הקרובים.

בן מויאל: כמו שאמר ראש אט"ל, אנחנו עובדים בשביל החיילים.

בן מויאל: אנחנו מבינים שיש פה אירוע משמעותי ביותר.

בן מויאל: יש פה אסטרטגיה ברורה, יש שיתוף פעולה מלא עם משרד התחבורה, ייקח קצת זמן אבל ננצח את האירוע הזה והוא ייפתר.

מיכל רוזין: הרבה שנים עברו מאז אני הייתי בצבא.

מיכל רוזין: אצלנו רק התחילו לאסור על עליה על טרמפים.

מיכל רוזין: לפעמים אני אומרת שזה פלא שיצאתי בשלום מהצבא.

מיכל רוזין: אני רוצה להתחיל עם הדבר האחרון שאמרת, אני שואלת, איך לא עשיתם את זה עד עכשיו?

מיכל רוזין: אני אשמח לשמוע מה העלות הכוללת היום שמשרד הביטחון משלם על ההסעות.

מיכל רוזין: לעניין השאטלים, כאימא לחייל קרבי בזמן הקורונה השאטלים עבדו, בצורה שללקק את האצבעות.

מיכל רוזין: היו שאטלים מסודרים לקרביים, כולם מגיעים לאותו מקום, יש כמה יחידות שנמצאות באותו מרחב, יצאו שאטלים מסודרים.

מיכל רוזין: החיילים לא צריכים להיות במלחמת עולם להיכנס ועם התיקים והצפיפות.

מיכל רוזין: מבחינת עלויות למה זה לא קרה עד היום והאם זה משתלם?

מיכל רוזין: אלא אם תגיד לי שזה הבדל של מיליארדים וזה לא משתלם.

מיכל רוזין: דבר שני, האם אתם מודעים לכך שתקופה מאוד ארוכה אין רכבות ביום שישי?

מיכל רוזין: דבר נוסף, אתמול היינו במשרד הביטחון, דובר על המעבר לנגב וזה נושא שאני אדון בו בוועדת המשנה שלי.

מיכל רוזין: אני מבינה שאחרי דיונים רבים שהיו פה, גם בכנסת העשרים, למרות הדיונים וההתעקשות של חברי הכנסת, הולכים להיות מוקמים בסיסים גדולים מאוד, ללא שום גישה לרכבת.

מיכל רוזין: שוב צריך להמציא מהרכבת רכבת קלה, שאטלים, אוטובוסים וכו'.

מיכל רוזין: כמו שאני לא מבינה איך בנו את מודיעין שהייתה עיר חדשה מאפס ולא חשבו על רכבת תחתית.

מיכל רוזין: זה פשוט לא חשיבה לטווח ארוך.

מיכל רוזין: דבר אחרון שאני רוצה להגיד והטענה היא לא לכם, יש נוהג בכנסת שכקובעים דיון פתאום משרדי הממשלה מזדרזים.

מיכל רוזין: מיולי שהראיתם, הבנתי שרק בסוף השבוע האחרון הגיעו פעם ראשונה הערות למשרד התחבורה ממשרד הביטחון.

מיכל רוזין: עד אז, מיולי, לא הגיעו ההערות.

מיכל רוזין: עכשיו פתאום יש פגישה ביום רביעי.

מיכל רוזין: השיטה הזאת לחכות שאנחנו נקבע דיון ואז יתחילו המערכות לעבוד, זו שיטה טובה, אנחנו יודעים לעשות אותה, אבל היא לא השיטה הנכונה לרשות המבצעת.

אלוף איציק תורג'מן: אני לא נציג משרד הביטחון, יש פה את נציג מנה"ר, אני נציג המערכת הביטחונית.

אלוף איציק תורג'מן: אנחנו עובדים קבוע עם משרד התחבורה, באופן שוטף ויומיומי.

אלוף איציק תורג'מן: יש מפגשים, שיחות והסדרות.

אלוף איציק תורג'מן: לא התכוננתי לוועדה, הייתה גם ביקורת מפתיעה של הוועדה ולא הכנו שום דבר לפני.

אלוף איציק תורג'מן: שיתוף הפעולה הוא טוב ואמרתי כבר שלא הכול מסכימים, ככה זה בטנגו.

אלוף איציק תורג'מן: אנחנו עובדים יפה והריקוד מצליח לנו לא רע.

אלוף איציק תורג'מן: אני לא רוצה לדבר למה אין רכבת בשישי ולמה אין אוטובוסים בשבת, זה לא תפקידנו.

אלוף איציק תורג'מן: אנחנו צריכים לראות מה אפשר לעשות מול זה.

אלוף איציק תורג'מן: בקורונה מצאנו את עצמנו ללא תחבורה.

אלוף איציק תורג'מן: יצרנו מפעיל חמישי ללא היתר.

אלוף איציק תורג'מן: ביום אחד, היה יום חמישי, שיש החלטה שהיקף הנסיעה הוא 50% ובאוטובוסים עוד 50%, אמרנו שככה אי אפשר להביא את החיילים.

אלוף איציק תורג'מן: בנינו מערכת מסודרת עם היקפים ענקיים של אוטובוסים.

אלוף איציק תורג'מן: אנחנו לא הולכים להחליף את מערכות ההובלה במדינת ישראל ואת החברות הקיימות.

אלוף איציק תורג'מן: אנחנו עובדים בשיתוף פעולה מסודר ואני חושב שהוא גם נותן מענה.

מיכל רוזין: אז מה המשמעות של שאט"ל?

אלוף איציק תורג'מן: שאט"ל הוא בימים ראשון וחמישי ליחידות הלוחמות.

מיכל רוזין: על זה אני מדברת.

מיכל רוזין: זה מה שהיה גם בקורונה.

אלוף איציק תורג'מן: בקורונה, גם בגלל שהייתה מורכבות, קבעתי שמורידים חיילים 500 מטר מהבית.

אלוף איציק תורג'מן: הייתה גם טענה מה נעשה ב-500 מטרים האחרונים.

מיכל רוזין: אצלנו היה 100 מטרים, זה היה מדהים.

אלוף איציק תורג'מן: אני קבעתי שב- 500 מטרים מהבית מורידים חיילים.

אלוף איציק תורג'מן: היתרון של השאט"ל הוא הדאטה.

אלוף איציק תורג'מן: אני יודע כמה אוטובוסים אני צריך.

אלוף איציק תורג'מן: חייל שלא יזמין, ימצא את עצמו מחכה.

אלוף איציק תורג'מן: תמיד יהיו אוטובוסים, יש גמישות, לפעמים אוטובוס נתקע, אז אני לא מעניש את הנהג או את החייל.

מיכל רוזין: אתה מדבר על שאטלים נפרדים לחיילים הקרביים, זה לא קשור לאוטובוסים של תחבורה ציבורית שצריך להירשם.

אלוף איציק תורג'מן: בשאט"ל אתה מזמין מקום.

אלוף איציק תורג'מן: יש חייל עם הפניה שלא חוזר עם היחידה אז מורידים אותו מהרשימה.

אלוף איציק תורג'מן: אנחנו ממשיכים עם זה לא רק ליחידותה קרביות, קראנו לזה יחידות סגורות, הגענו לתחנה בבאר שבע ומצאנו שרמון, עובדה, חיילים של חיל אוויר, שהם לא תמיד יחידה לוחמת אבל יחידה סגורה בהיקף גדול, גם מוציאים אותה.

אלוף איציק תורג'מן: לקחנו גם את חצרים, מצפה רמון, משאבי שדה, נבטים, הוצאנו אותה לשאט"ל גם שלא יגיעו לתחנה מרכזית כי יש יתרון להביא אותם בצורה אחודה ומרוכזת.

אלוף איציק תורג'מן: תגיע לתחנת ריכוז מסודרת ששם רואה אותך מפקד ויודע שהגעת, הכול על בסיס השאט"ל.

אלוף איציק תורג'מן: עדיין לתחנה המרכזית יגיעו חיילים, חיילים עם הפניות, מאחרים ועוד.

מיכל רוזין: איך זה מבחינת עלויות?

בן מויאל: בזמן קורונה סגרו לנו את התחבורה הציבורית וצה"ל פיתח יכולת.

בן מויאל: לפני זה צה"ל לא ידע לעשות את זה, גם לא התיימר להחליף את התחבורה הציבורית.

בן מויאל: על פי דירקטיבה של ראש אט"ל אמרנו שנרחיב את זה, זה עבד מצוין וגם הלוחמים אמרו שזה עובד טוב.

בן מויאל: כשסגרו את התחבורה הציבורית התשלומים שלי למשרד התחבורה הפסיקו.

בן מויאל: אז לא הייתה לי בעיה להסיט את אותם משאבים שהיו הולכים לתחבורה ציבורית באופן מאסיבי ולקחת ללוחמים.

בן מויאל: היום אני משלם גם וגם.

בן מויאל: זוזו מאפשרת הוזלת העלויות בתחבורה הציבורית והסטה של אותם משאבים.

בן מויאל: זה אותו כסף, רק במקום שאני משלם אותו למשרד התחבורה, משרד התחבורה בהתאמה אתי, לוקח את הכסף ומגדילים.

בן מויאל: אפשר לראות את הגדילה, עדיין אנחנו לא במקום שאנחנו רוצים לראות.

בן מויאל: זה 50% ואנחנו רוצים להגיע ל-100%, שחייל לוחם בדיוק במודל שדברת עליו, יוכל להבטיח את המקום שלו בלי להילחם מהמקום הכי קרוב לבית שלו ולא להיגרר עם התיקים.

בן מויאל: שתהיה לו חוויית נסיעה.

בן מויאל: יתר החיילים, שיסעו בתחבורה ציבורית.

אופיר סופר: אתה כן רואה התייעלות כלכלית.

אלוף איציק תורג'מן: ברגע שיש חייל שיורד ואני משלם פר נסיעה מדויקת, יש חיסכון.

אלוף איציק תורג'מן: אני אתגבר את שאט"ל הלוחמים, אם לא נצטרך, זה כסף שנשאר למערכת.

אלוף איציק תורג'מן: כל כסף שאפשר הולך למזון וציוד.

אופיר סופר: לא אמרנו שצריך לקחת.

אלוף איציק תורג'מן: זו החשיבה הכלכלית.

רם בן ברק: במודל הזה, אם מישהו החליט לקחת את הבן שלו לבסיס, בעצם הרווחת.

מיכל רוזין: תבינו שהורים נאלצים לקחת לבסיס, אנחנו לוקחים לשיזפון, זה לא נורמלי.

בן מויאל: שאט"ל במצב הסופי שלו עולה 150 מיליון שקל בשנה.

בן מויאל: 150 מיליון שקל האלה אמורים להיחסך מתוך ההסכם שלנו עם משרד התחבורה, זה ההסכם שעשינו.

בן מויאל: לכן, כשנשלים את התהליך, זה מה שיביא את הבשורה ברמה האסטרטגית וזו הסיבה שזה הבשיל בשנתיים האחרונות.

מיכל רוזין: רצית לדבר על בסיסים עתידיים.

אלוף איציק תורג'מן: זה לא מהות הוועדה, הרמטכ"ל קבע כמה תנאים להקמת הבסיסים, יש ועדה שלמה שעוסקת בזה מטעם משרד הביטחון איפה תהיה תחנת רכבת, איפה תהיינה תחנות ההורדה.

אלוף איציק תורג'מן: אנחנו רוצים להוריד את צה"ל לנגב, לקחת את צה"ל לנגב בהיקפים מאוד גדולים.

אלוף איציק תורג'מן: אחד הדברים שמניעים את האנשים זו התחבורה.

אלוף איציק תורג'מן: לא לעמוד בפקקים של הבוקר ושתהיה לה נגישות וירידה קלה.

אלוף איציק תורג'מן: הרמטכ"ל שם את זה כתנאים לפרויקט.

אלוף איציק תורג'מן: זה מאוד מתקדם, זה שיח בין משרד הביטחון למשרד התחבורה.

מיכל רוזין: זה מאוד בעייתי התכנון הסופי.

בן מויאל: חשוב לי להדגיש שהקשר שלנו עם משרד התחבורה הוא רציף נון סטופ.

בן מויאל: הטיוטה הזו שמדברים על דיוקים אחרונים, כתבנו אותה בעשרות מפגשים, בהגעה פיזית שלי למשרד התחבורה מספר פעמים, הם היו אצלנו, יש פה עבודה משותפת.

בן מויאל: המחויבות שלנו היא כלפי החיילים שלנו.

בן מויאל: הייתי אתמול בתחנה מרכזית בבאר שבע ואני לא רוצה שאף אמא תיקח את הילד שלה ביום ראשון ואני לא רוצה שחיל יתגלגל או ייסחב או יאבק על המקום שלו באוטובוס.

בן מויאל: יש פה אסטרטגיה משותפת, שיתוף פעולה מצוין, לדעתי אנחנו בישורת האחרונה.

נעה ליטמנוביץ: שמי נעה ליטמנוביץ, ראש אגף בכיר כלכלה ברשות לתחבורה ציבורית.

נעה ליטמנוביץ: אני רוצה להצטרף לדברים של הצבא, יש שיתוף פעולה מדהים ובעיקר מקום בו שני גופים מצאו ווין ווין אמיתי ובזכות זה קורה שיתוף הפעולה.

נעה ליטמנוביץ: יש בזה תרומה מאוד גדולה לחיילים ומבחינתנו גם משהו שחשוב לנושא התחבורה הציבורית ולכן שיתוף הפעולה המיטבי הזה קורה.

נעה ליטמנוביץ: ההסכם מתקדם ואנחנו נרצה לחתום עליו כדי לאפשר את שחרור המשאבים לטובת הצבא וגם כדי שנוכל להגדיר טוב מה היעדים מבחינתנו ואיך נראית תמונת הצלחה של מבצע כזה.

נעה ליטמנוביץ: אנחנו עובדים ביחד גם בעולמות התפעול וגם בעבודה על ההסכם.

נעה ליטמנוביץ: כמובן יש עוד מחלוקות וככה זה תמיד במשא ומתן.

נעה ליטמנוביץ: כדי לחדד את הסיפור הכלכלי שעולה, חשוב להדגיש שכשהצבא אומר שנוצר לו חיסכון, זה אומר שאלו משאבים שמשרד התחבורה מעמיד לטובת הדבר הזה.

נעה ליטמנוביץ: כשהם אומרים שרואים ירידה של 150 מיליון שקלים בתשלום שנשלם למשרד התחבורה זה אומר שאנחנו במסגרת הסיכום התקציבי העמדנו לטובת הדבר הזה 100 מיליון שקלים לבסיס כדי לאפשר את זה מתוך אמונה שזה המקום הכי טוב שאנחנו יכולים לשים בו את הכסף ושהפיקים האלה שאנחנו רואים בראשון וחמישי פוגעים בצורה קשה בתחבורה הציבורית ורק שיתוף הפעולה הזה יש לו את האופציה לייצר את ההצלחה ואנחנו כבר רואים את זה בשטח.

נעה ליטמנוביץ: אנחנו מאוד מעריכים את זה שהצבא המשיך את זה ושיהיו שלבים נוספים ונראה תמונה גדולה יותר.

נעה ליטמנוביץ: המיקוד של באר שבע הוא מיקוד מאוד חשוב.

נעה ליטמנוביץ: המיקוד הנוסף היה מאוד משמעותי מבחינתנו, המיקוד של הרכבת.

נעה ליטמנוביץ: ברכבת לא ניתן בטווח הקרוב להרחיב את ההיצע.

נעה ליטמנוביץ: הרכבות נוסעות בבסיס שלהם ומה שמתמלא אפשר לתגבר באמצעי תחבורה חלופיים אבל לא בעוד רכבות.

נעה ליטמנוביץ: כמו שאנחנו רואים את המיקוד המשמעותי על באר שבע, אנחנו מדברים על זה בתוך ההסכם וגם המיקוד של חיל האוויר הוא כדי להתמקד בעולם הרכבת שם, ככל שאנחנו יוצאים מהקורונה הולכים ורואים - - -

אופיר סופר: מקבלים צפי על כמות חיילים ביום ראשון ברכבת?

אלוף איציק תורג'מן: יש לנו נתונים מדויקים לפי הזמנות.

נעה ליטמנוביץ: אנחנו בעיקר מציבים במשותף יעדים על איך התמונה הזאת צריכה להיראות בצורה המיטבית.

נעה ליטמנוביץ: אגב הסיפור של היעילות הכלכלית, איזה היסעים אנחנו מייצרים כדי שהחיילים שמייצרים תפוסה בקווים הכי עמוסים בשעות השיא, הם בדיוק החיילים שיגיעו להיסעים שהצבא מעמיד.

נעה ליטמנוביץ: כאן זה המקום בו האינטגרציה בינינו תעבוד בצורה הכי משמעותית, בדיוק כדי לוודא שאין אוטובוסים מלאים לצורך העניין בקווי שירות או ברכבות בהם אין לנו עומסים.

נעה ליטמנוביץ: כמו שנאמר, זה לא מחליף את התחבורה הציבורית.

נעה ליטמנוביץ: בכל מקום שיש תחבורה ציבורית טובה, מתפקדת ושיכולה לעמוד לשירות החיילים, זאת הדרך הכי יעילה להפעיל את זה, כאן אנחנו מוצאים את המקום היעיל.

נעה ליטמנוביץ: מבחינתנו לוחות הזמנים שהוצגו מצוינים לטובת סיום ההסכם, אנחנו גם רוצים לראות את הדבר הזה מתאפשר בינואר 2022, כשכבר כולנו יודעים באיזה מגרש אנחנו משחקים.

עמיחי לוי: עמיחי לוי, מנהל אגף ההפעלה והרישוי ברשות לתחבורה ציבורית, אוסיף כמה מילים על באר שבע.

עמיחי לוי: באר שבע מבחינתנו מוקד כבר שנים, נערכנו באופן הדרגתי במשך השנים למתוח את היכולות שלנו לקצה בימי ראשון וחמישי.

עמיחי לוי: אנחנו מפעילים את מירב היכולות שלנו פלוס הפעלת קבלני משנה שתומכים בחברות הסדירות והתדירויות בקווים לבסיסים הם לא חצי שעה ביום ראשון בבוקר, זה יכול להיות גם 5 ו-10 דקות.

עמיחי לוי: הרבה פעמים נוצר מצב שחיילים מחכים כי הגיעה רכבת והורידה 500 חיילים ונדרשת סבלנות כי מיד אחרי האוטובוס שכרגע ברציף ייכנס עוד אחד ואנחנו יודעים שחיילים לחוצים ואין להם תמיד את הסבלנות הזו.

עמיחי לוי: לכן אנחנו שמחים על מעורבות הצבא שעוזר לנו עם הסדרנות והנגדים.

עמיחי לוי: הצבא מייצר שונות מאוד גדולה בין שבוע לשבוע.

עמיחי לוי: מספיק שיש תרגיל גדול בצאלים, זה משתנה.

עמיחי לוי: אנחנו עובדים במחזוריות קבועה ולכן שיתוף הפעולה הזה עוזר לנו לתת מענה לשונות הזאת.

עמיחי לוי: אם חייל הגיע לבאר שבע והיה יכול להשתמש בשאט"ל, כנראה משהו לא עבד מספיק טוב.

עמיחי לוי: אנחנו רוצים שחיילים לא יצטרכו להגיע לבאר שבע.

עמיחי לוי: ההוכחה הטובה היא עיר הבה"דים שמ-2015 עובד מערך של היסעים מכל הארץ לעיר הבה"דים וכמות החיילים שמגיעים לבאר שבע זה בדרך כלל תושבי הדרום.

עמיחי לוי: חיל תושב חיפה או כפר סבא, יש לו היסעים ישירים לעיר הבה"דים וזה עובד.

עמיחי לוי: חברת הכנסת שפק יצאה אבל אנחנו חייבים לה תשובה לגבי הפיקוח שלנו על החברות.

עמיחי לוי: אנחנו נמצאים בכל מקום עם כל אוטובוס שמאחר בעזרת הפיקוח האלקטרוני שלנו.

עמיחי לוי: יש לנו פיקוח אלקטרוני 100% על 100,000 נסיעות אוטובוס ביום במדינת ישראל וכל נסיעה שמאחרת שווה קנס לחברה.

עמיחי לוי: החברות מתאמצות מאוד לעמוד בזמנים ואנחנו רואים את השיפור לאורך השנים.

אופיר סופר: אני רוצה לומר שזה מאוד מרשים מה שקורה פה.

אופיר סופר: קודם כל מרשים שיושב פה פיקוד כל כך בכיר ומתעסק בסוגיה שלכאורה היא לא בליבת הלחימה, בסוף זה טיפול באנשים ובכוח אדם.

אופיר סופר: כשאני חושב על הדברים, אמרה את זה גם חברת הכנסת רוזין, שבסוף הקורונה הייתה טריגר ויפה שלמדנו לעשות מהלימון לימונדה.

אופיר סופר: אני רוצה להציע לך היושב-ראש, עוד שירות משמעותי שצריך לעבור שדרוג.

אופיר סופר: אני אומר את זה בלי לדעת באמת כרגע מה קורה בצבא.

אופיר סופר: יש לי בן לוחם ואני מכיר את זה קצת דרכו וגם מהתקופה שאני הייתי חייל.

אופיר סופר: אני מדבר על שירותי הרפואה, בדגש על רפואה ללוחמים.

אופיר סופר: לוחם שרוצה לראות רופא עור, מפסיד את השבוע ולא שווה לצאת בשביל זה.

אופיר סופר: לקחנו את הטכנולוגיה ונראה לי שצריך להתחיל לאתגר עם זה.

אלוף איציק תורג'מן: אנחנו כבר על זה.

אלוף איציק תורג'מן: יש היום הזמנת הורים באפליקציה.

אופיר סופר: אני מתכוון יותר מזה, אולי קביעת סדרי עדיפויות.

אלוף איציק תורג'מן: זו לא מטרת הוועדה, אני מוכן לבוא גם לנושא הזה.

אלוף איציק תורג'מן: יש עדיפות ללוחמים בתורים ואני מפקח על זה בהיקפים.

אלוף איציק תורג'מן: אם חיל הזמין משיזפון תור לצפת, הוא בחר את זה, המפקדים יפקחו על זה כדי שלא יבזבז את הזמן, גם בזה אנחנו עוד לא פיקס.

אלוף איציק תורג'מן: הטמענו את זה בחצי השנה האחרונה, הולכים לכיוון המרפאה הדיגיטלית כי גילינו שהרבה חיילים בקורונה לא צריכים להגיע פיזית לרופא.

אלוף איציק תורג'מן: כמו הטייטו בקופות החולים, חיל יעלה מול רופא או אחות, תהיה מפראה וירטואלית.

אלוף איציק תורג'מן: נתחיל את הפיילוט ב-1 לינואר, הוא הצליח במבצע שהיה בצפון בפעם האחרונה ואני מקווה שנתקדם עם זה.

אופיר סופר: אם הרפואה תיראה כך זו ברכה.

אופיר סופר: נתתי דוגמה ממה שיש לי בית וכחבר כנסת קבלתי פניה מישהו שהבן שלו משרת ביחידה מובחרת בשריון וצריך לעבור ניתוח ברצועה וזה נדחה כבר כמה חודשים.

אופיר סופר: בסוף צריכים שללוחמים שלנו יהיה תעדוף ושהם לא יצטרכו לחכות.

רם בן ברק: גילוי נאות, יש לי רופאה גדודית.

אלוף איציק תורג'מן: הבת של רם רופאה מצטיינת אצלנו.

אלוף איציק תורג'מן: לצערנו משתחררת בקרוב.

אמילי חיה מואטי: נתבקשתי לשאול שאלה, לפני חודשיים התקיים דיון ובו הצהירו על קידום המהלך של חתימה על חוזה של משרד התחבורה ומשרד הביטחון שכללה הצעה של 100 מיליון באמצעותם הצבא יעשה לעצמו שירותי היסעים כפתרון לעומס בימי ראשון וחמישי.

אמילי חיה מואטי: עברו חודשיים מאז שהעבירו את טיוטת החוזה למשרד הביטחון.

אמילי חיה מואטי: בשבוע שעבר בלשכה של השרה מירב מיכאלי קבלו הערות ובשטח המצב רק החמיר, יודעים מה קורה עם זה?

אלוף איציק תורג'מן: איך את יודעת שהמצב החמיר?

אלוף איציק תורג'מן: אני מכבד את הפורום, הגעת לקראת הסוף, הצגנו את כל האירוע - - -

אמילי חיה מואטי: סליחה, הגעתי לקראת הסוף כי לחברי הכנסת יש דיונים מקבילים בוועדות נוספות.

אלוף איציק תורג'מן: חד משמעית.

אלוף איציק תורג'מן: אבל אני אומר שהצגנו את הדברים, אי אפשר לומר שהמצב ממשיך בשטח להיות רע כי זה לא נכון.

אלוף איציק תורג'מן: זה חד משמעית לא נכון.

אמילי חיה מואטי: קבלנו את זה ממשרד התחבורה.

אלוף איציק תורג'מן: עם משרד התחבורה זה הסכם שאנחנו עובדים עליו.

אלוף איציק תורג'מן: אנחנו נפגשים ביום רביעי הקרוב על זה.

אלוף איציק תורג'מן: זה עובד בצורה טובה, להסכמים לוקח זמן אבל זה לא משפיע על השטח.

אלוף איציק תורג'מן: השטח מגיב כפי שהצגנו ואני מזמין כל אחד מהוועדה לאחד מימי ראשון בהפתעה.

אלוף איציק תורג'מן: כמו שעשתה חברת הכנסת שפק שהגיעה עם האנשים שלה וראתה.

אלוף איציק תורג'מן: אנחנו ערים לביקורת וצומחים ממנה.

נעה ליטמנוביץ: אני משערת שהכוונה של חברת הכנסת מואטי, שהמצב בכבישים הולך ומחמיר.

נעה ליטמנוביץ: אז באמת חוזרים לראות תמונות כאלה.

נעה ליטמנוביץ: צריך להגיד שהצבא מאוד מגויס לדבר הזה וצריך להגיד שבחלוקה כאן שמשרד הביטחון הרבה יותר אמון על הצד ההסכמי ולכן הדברים צריכים להיות מכוונים אליו.

אמילי חיה מואטי: יש תחושה שבוועדות מגיע הדרג הפוליטי ומטיח דברים, זאת לא הייתה הכוונה.

אמילי חיה מואטי: אני לא שם בשום צורה.

אמילי חיה מואטי: אני חושבת שהעבודה שלנו משותפת, זה לא היה משהו שהטחתי בך ואתה צריך הגנה.

אלוף איציק תורג'מן: אבל להקריא מהדף שהמצב מורע.

אמילי חיה מואטי: זה מה שאומרים לי במשרד התחבורה.

אלוף איציק תורג'מן: אז אני לא מקבל את זה, מותר לי.

אלוף איציק תורג'מן: הצגתי את זה ואני מוכן להשקיע את הזמן כדי להראות לך בשטח.

אלוף איציק תורג'מן: באמת אכפת לי מהחיילים שיסעו כמו שצריך, יאכלו כמו שצריך ויקבלו רפואה כמו שצריך.

רם בן ברק: אני רוצה לסכם את הדיון.

רם בן ברק: הערה נוספת שהעלתה חברתה כנסת שפק לגבי הדלתות, מישהו צריך לתת על זה את הדעת.

עמיחי לוי: בעבר באמת היו מובילי תור מברזל, הורידו אותם מסיבות של בטיחות.

עמיחי לוי: אפשר לפתוח על זה דיון.

אלוף איציק תורג'מן: אירוע חירום של פיגוע, אנשים נלכדו בתוך המסלולים הללו ולכן החליטו להוריד אותם.

רם בן ברק: אבל אני מבין שעכשיו פותחים את הדלתות לפני הזמן ואז הם מצטופפים.

עמיחי לוי: הדלתות פתוחות כל הזמן, גם מסיבות של בטיחות.

עמיחי לוי: בירושלים זה שונה בגלל זיהום אוויר, אבל בתחנה מרכזית פתוחה כמו בבאר שבע הדלתות פתוחות.

רם בן ברק: אני רוצה לסכם את הדיון, תודה רבה שבאתם ובטח כמו שאמר חבר הכנסת סופר, בדרג הכי גבוה שאפשר אני רק יכול להעריך את זה כי זה מראה את המחויבות האמיתית שלכם לעניין.

רם בן ברק: וגם על הפעולות שאתם נוקטים והתוכנית שנראית ראויה ותביא לפתרון.

רם בן ברק: לא נמנע אף פעם ממקרים יקרו פה ושם ויעלו סרטון וכולנו נזדעזע, היום הרשתות מעצימות, אבל נראה לי שהכיוון מאוד נכון ואני רוצה להודות לכם על העבודה המצוינת וגם על השיפור בתוצאה, תמשיכו כך.

רם בן ברק: תודה לכולם הישיבה נעולה.